10. การควบคุมภายใน

บริษัทตระหนักถึงความสำคัญของระบบการควบคุมภายในที่จะทำให้ระบบการทำงานของบริษัทมีความถูกต้อง
โปร่งใส ตรวจสอบได้และสามารถป้องกันความเสียหายที่อาจจะเกิดขึ้น
รวมทั้งมีการพัฒนาระบบการควบคุมภายในให้มีประสิทธิภาพและประสิทธิผลอย่างต่อเนื่อง
โดยมีฝ่ายตรวจสอบภายในที่มีความเป็นอิสระจากฝ่ายบริหารในการทำหน้าที่สอบทานทั้งการปฏิบัติงานและระบบสารสนเทศของหน่วยงานต่างๆ
ของบริษัทและบริษัทย่อย
เพื่อให้มั่นใจว่าพนักงานทุกคนในองค์กรได้มีการปฏิบัติตามระบบการควบคุมภายในที่บริษัทกำหนดไว้และรายงานให้คณะกรรมการตรวจสอบและคณะกรรมการบริษัททราบ
เพื่อพิจารณาและดำเนินการแก้ไข โดยในรอบปี 2548 ที่ผ่านมา
ไม่พบข้อบกพร่องที่เป็นสาระสำคัญที่มีผลกระทบต่อผลการดำเนินงานของบริษัทและบริษัทย่อย

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3
ท่าน ซึ่งประกอบด้วย ร.ท. สุชาย เชาว์วิศิษฐ เป็นประธานกรรมการตรวจสอบ นายปรีดี บุญยัง
และนายผดุง เตชะศรินทร์เป็นกรรมการตรวจสอบ และเมื่อวันที่ 12 พฤศจิกายน 2548 ร.ท.
สุชาย เชาว์วิศิษฐ ได้ขอลาออก จากการเป็นกรรมการบริษัทฯ และต่อมาเมื่อวันที่ 28 ธันวาคม
2548 คณะกรรมการบริษัทฯ ได้มีมติแต่งตั้งนายโกเมน ภัทรภิรมย์
เป็นกรรมการอิสระพร้อมทั้งแต่งตั้งให้เป็นประธานคณะกรรมการตรวจสอบด้วย
คณะกรรมการตรวจสอบได้ปฏิบัติตามหน้าที่และมีความรับผิดชอบตามที่ได้รับมอบหมายจากคณะกรรมการบริษัทฯ
ภารกิจที่สำคัญได้แก่ การสอบทานงบการเงิน ดูแลให้มีระบบการควบคุมภายในที่เหมาะสม
และมีประสิทธิภาพ มีการปฏิบัติงานที่โปร่งใสตามหลักการบรรษัทภิบาลที่ดี
รวมทั้งการพิจารณาเพื่อเสนอแต่งตั้งผู้สอบบัญชี

ในรอบปี 2548 คณะกรรมการตรวจสอบได้มีการประชุมรวม 11 ครั้ง ซึ่งได้พิจารณาเรื่องต่างๆ
ที่เป็นสาระสำคัญพอสรุปได้ดังนี้

การสอบทานงบการเงิน คณะกรรมการตรวจสอบได้พิจารณาสอบทานงบการเงินรายไตรมาส
และงบการเงินประจำปี 2548 เห็นว่า ได้จัดทำขึ้นอย่างถูกต้องตามมาตรฐานการบัญชี
มีการเปิดเผยข้อมูลอย่างครบถ้วนเพียงพอ

การกำกับดูแลกิจการที่ดี ฝ่ายจัดการของบริษัทฯ
ได้มุ่งมั่นและให้ความสำคัญในการบริหารงานตามหลักการของการกำกับดูแลกิจการที่ดี
เพื่อให้มีความโปร่งใสและมีจริยธรรม
ทั้งนี้เพื่อช่วยสร้างความเชื่อมั่นแก่ผู้ถือหุ้นและผู้ที่เกี่ยวข้องทุกฝ่าย

ระบบควบคุมภายใน คณะกรรมการตรวจสอบได้พิจารณาแผนงานตรวจสอบภายในประจำปี 2548
และได้ให้ข้อเสนอแนะเพื่อปรับแผนงานตรวจสอบภายในให้สอดคล้องกับนโยบายและแผนงานของบริษัทฯ
มีการติดตามการปฏิบัติงานจากรายงานการตรวจสอบพร้อมทั้งให้ข้อสังเกตในประเด็นที่เป็นสาระสำคัญอย่างต่อเนื่อง
เพื่อเป็นการสร้างผลงานที่มีประสิทธิภาพและมีประสิทธิผล
ทั้งนี้ขอบข่ายของงานตรวจสอบได้ครอบคลุมไปถึงหน่วยงานที่เป็นบริษัทย่อยทั้งในและต่างประเทศด้วย

การทำรายการที่เกี่ยวโยงกัน
คณะกรรมการตรวจสอบได้สอบทานการเปิดเผยข้อมูลเกี่ยวกับรายการที่เกี่ยวโยงกันรวมทั้งรายการที่อาจมีความขัดแย้งทางผลประโยชน์
พบว่าเป็นรายการที่เป็นไปตามธุรกิจปกติและได้มีการเปิดเผยข้อมูลที่ชัดแจ้งและเพียงพอตามประกาศของทางตลาดหลักทรัพย์แห่งประเทศไทย

การบริหารความเสี่ยง ฝ่ายจัดการของบริษัทฯ
ได้ให้ความสำคัญกับการบริหารด้วยการกำหนดให้มีการประเมินปัจจัยความเสี่ยงและสร้างกลไกพร้อมขบวนการบริหารความเสี่ยงตามความจำเป็นเพื่อลดผลกระทบที่อาจเกิดขึ้นกับการดำเนินธุรกิจของบริษัทฯ

คณะกรรมการตรวจสอบมีความอิสระในการปฏิบัติงานตามภารกิจที่ได้รับมอบหมายโดยได้รับความร่วมมือด้วยดีจากฝ่ายจัดการ
ได้พบและหารือกับผู้สอบบัญชีเพื่อขอทราบข้อคิดเห็นและหรือข้อสังเกตเกี่ยวกับงบการเงิน
และการควบคุมภายในด้านบัญชี ซึ่งไม่มีเรื่องที่ผิดปกติและเป็นสาระสำคัญ

คณะกรรมการตรวจสอบได้พิจารณาและให้ความเห็นต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้นแต่งตั้งให้นายเจริญ ผู้สัมฤทธิ์เลิศ หรือนางสาวสมบูรณ์ ศุภศิริภิญโญ
หรือนางสาวกัลยารัตน์ ชัยวรพงศา หรือนายไวโรจน์ จินดามณีพิทักษ์ แห่งบริษัท เคพีเอ็มจี ภูมิไชย
สอบบัญชี จำกัด เป็นผู้สอบบัญชีประจำปี 2549

วันที่ 21 กุมภาพันธ์ 2549

ในนามคณะกรรมการตรวจสอบ

(นายโกเมน ภัทรภิรมย์)

ประธานคณะกรรมการตรวจสอบ